У Вікіпедыі ёсць артыкулы пра іншых асоб з прозвішчам Пашкевіч.
Аўтограф верша «Полска квітнет лаціною…» на старонках рукапісу Літоўскага Статута 1529 года, c. 28.
**Ян Казімір Пашкевіч** (другая палова XVI ст. — 1635) — паэт, слуга канцылярыі Вялікага Княства Літоўскага.

Біяграфія
---------

Біяграфічных звестак аб ім амаль не засталося. Паходзіў, відаць, са шляхецкага роду герба «Радван» з Ашмяншчыны. Вядома, што слуга канцылярыі Вялікага Княства Літоўскага Ян Казімір Пашкевіч атрымаў за заслугі, аказаныя ў канцылярыі, ад караля 18 жніўня 1631 года намінацыйную прывілею на скарбовае дваранства і юргельт у памеры 160 злотых па смерці Самуэля Бральніцкага. Відавочна, кар’ерны рост у межах канцылярыі для слуг быў досыць праблематычным.

Творчасць
---------

Вядомы яго адзіны верш «*Полска квітнет лаціною, Літва квітнет русчызнаю…*» (датаваны 1621, апубл. 1842), які сваімі ідэйна-эстэтычнымі якасцямі вылучаецца сярод патрыятычнай паэзіі на старабеларускай мове. у ім выявіліся асаблівасці сілаба-танічнага вершаскладання. Твор захаваўся ў Слуцкім спісе Статута ВКЛ 1529 года. У ім змешчана яшчэ 5 аўтографаў паэта, а таксама запісы іншых асоб, якія сведчаць, што ў 1-й пал. XVII ст. рукапіс бытаваў у Вільні, дзе, напэўна, і быў напісаны верш. Асноўны матыў твора — ухваленне роднай мовы, падкрэсліванне яе важнага месца з жыцці грамадства і чалавека. Напісаны правільным чатырохстопным харэем, гэта твор паказвае адыход беларускай паэзіі XVII ст. ад неарганічнай старабеларускай мове сілабікі, на змену якой прыходзіла сілаба-танічная сістэма вершаскладання. Паводле Вячаслава Рагойшы, адзін з першых узораў харэічнага метру ў беларускай пісьмовай паэзіі. У гэтым адзіным вядомым творы Яна Казіміра Пашкевіча, напісаным у панегірычным стылі, упершыню прагучала думка аб тым, што народ жыве да таго часу, пакуль жыве яго мова.

старабеларускі тэкст

|  |
| --- |
| Полска квитнет лациною,
Литва квитнет русчызною,
Без той в Полще не пребудеш, 
Без сей в Литве блазнѣм будзеш.
Той лати[н]а езык дает. 
Та без Руси не вытрвает. 
Ведзъ же юж, Рус, иж тва хвала 
По всем свете юж дойзрала; 
Весели ж се ты, русине, 
Тва слава никгды не зкгине.  |

пераклад на сучасную мову

|  |
| --- |
| Польска квітне лаціною,
Літва квітне рушчызною,
Без той у Польшчы не прабудзеш,
Без сёй у Літве блазнам будзеш.
Той лаціна езык дае.
І без Русі не вытрвае.
Бо ўжо ж, Рус, аж твая хвала
Па ўсім свеце ўжо дайзрала;
Весялі ж ся ты, русіне,
Тва слава нігды не згіне.  |

пераклад на ангельскую мову

|  |
| --- |
| Poland's thriving with latinish,
Litva's thriving with ruthenish,
Without which you can't in Poland,
Without which you're in Litva buffoon.
That latina gives a language.
Without Ruś he will not stand.
'Cause, Ruthenian, your praise
All the world has reached already;
Have you fun, Ruthenian, ever,
Glory your will live forever.  |

Зноскі
------

1. 1 2 3  Славянамоўная паэзія Вялікага Княства Літоўскага XVI—XVIII стст / НАН Беларусі, Ін-т мовы і літ. імя Я. Коласа і Я. Купалы; уклад. прадм. і камент. А. У. Бразгунова. — Мн. 2011. — С. 13—14. — 901 с — (Помнікі даўняга пісьменства Беларусі). — 400 экз. — ISBN 978—985-08-1291-9
2. ↑  *Галубовіч, Віталь.* Матэрыялы па гісторыі скарбу ВКЛ у кнігах запісаў за перыяд праўлення Уладзіслава IV Вазы : Беларускі гістарычны зборнік. — Białystok: Białoruskie Towarzystwo Historyczne, 2002. — В. 17. — С. 73—87.
3. 1 2 3 4  *Лицкевич, Олег.*. Ян Казимир Пашкевич. "Полска квитнет лациною…" (1621) **(нявызн.)**(недаступная спасылка).  Гісторыя Беларусі IX-XVIII стагоддзяў. Першакрыніцы (28 сакавіка 2003). Архівавана з першакрыніцы 14 мая 2013. Праверана 20 верасня 2021.
4. ↑  Старажытная беларуская літаратура (XII—XVII стст.) / Уклад. прадм. камент. І. Саверчанкі. — Мінск: Кнігазбор, 2007. — С. 391. — 608 с.
5. ↑  Рагойша В. П. Паэтычны слоўнік. —Мн.: Выш. школа, 1979. — С. 112. — 320 с.
6. ↑  Гісторыя беларускай літаратуры XI—XIX стагоддзяў у двух тамах. Том 1. Даўняя літаратура XI — першай паловы XVIII стагоддзя. — Мінск. Беларуская навука. 2006. С. 619

Літаратура
----------

* Грынчык М. Шляхі беларускага вершаскладання. Мн. 1973.
* Кісялёў Г. Героі і музы. Мн. 1982.

Лагатып ВікіцытатнікаЛагатып Вікіцытатніка У Вікікрыніцах ёсць тэксты па тэме  
**Ян Казімір Пашкевіч**